El Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, regula, a l'article 190, la Comissió de Cooperació Local de Catalunya com a òrgan paritari integrat per representants de l'Administració de la Generalitat i dels ens locals, encarregat de formular el projecte del Pla director d'inversions locals i els seus programes anuals, i d'informar prèviament de les modificacions d'aquests programes.
La Generalitat de Catalunya, per aplicació de l'article 160.1 de l'Estatut d'autonomia de Catalunya, és competent per regular la Comissió de Cooperació Local de Catalunya, atès que té atribuïda la competència exclusiva en matèria de règim local que, respectant el principi d'autonomia local, inclou les relacions entre les institucions de la Generalitat i els ens locals, i també les tècniques d'organització i de relació per a la cooperació i la col·laboració entre els ens locals i entre aquests i l'Administració de la Generalitat.
Així mateix, la disposició final tercera del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, conté una habilitació reglamentària a favor del Govern de la Generalitat perquè dicti les disposicions necessàries per desplegar la Llei.
Mitjançant el Decret 112/1988, de 5 de maig, es van regular la composició, l'organització i les funcions de la Comissió de Cooperació Local de Catalunya.
Aquest Decret ha estat objecte de successives modificacions en els darrers anys per tal d'adaptar aquest òrgan col·legiat a les noves situacions administratives que s'han anat produint.
La més significativa ha estat la realitzada mitjançant el Decret 159/2001, de 12 de juny, de modificació del Decret 112/1988, de 5 de maig, pel qual es regulen la composició, l'organització i les funcions de la Comissió de Cooperació Local de Catalunya, i posteriorment mitjançant les modificacions parcials efectuades pel Decret 3/2007, de 9 de gener, i pel Decret 303/2011, de 29 de març.
Aquesta disposició té per finalitat recollir en un únic text la regulació vigent de la Comissió de Cooperació Local, per tal de contribuir a millorar la qualitat i la coherència de l'ordenament jurídic, el qual ha de contenir normes més clares, pràctiques i entenedores per a la ciutadania i per als operadors jurídics.
També pretén incrementar la seguretat jurídica, valor constitucional que cal entendre com la certesa sobre l'ordenament jurídic aplicable i els interessos jurídicament tutelats, així com l'expectativa raonablement fundada de la ciutadania de quina ha de ser l'actuació dels poders públics en l'aplicació del dret.
La seguretat jurídica porta forçosament a qui legisla a buscar la claredat i a evitar la confusió normativa.
La Comissió de Govern Local, en la sessió de 29 d'abril de 2011, ha informat favorablement del projecte.
A proposta de la vicepresidenta del Govern i consellera de Governació i Relacions Institucionals, d'acord amb el dictamen de la Comissió Jurídica Assessora i d'acord amb el Govern,
1.1 La Comissió de Cooperació Local és l'òrgan de participació i proposta en relació amb la cooperació econòmica destinada a finançar inversions en obres i serveis de competència municipal.
1.2 La Comissió de Cooperació Local està adscrita orgànicament al departament competent en matèria d'Administració local.
2.1 Les funcions de la Comissió de Cooperació Local són les que determinen el Text refós de la Llei municipal i de règim local de Catalunya, la llei per la qual s'estableixen els criteris de finançament del Pla únic d'obres i serveis de Catalunya i les bases per a la selecció, la distribució i el finançament de les obres que s'hi inclouen, i aquest Reglament.
2.2 En especial, correspon a la Comissió:
a) Proposar la convocatòria del Pla únic d'obres i serveis de Catalunya i formular-ne el projecte per a cada anualitat.
b) Informar preceptivament amb caràcter previ de les bases reguladores dels programes de subvencions destinades a inversions dels ens locals de Catalunya finançats amb càrrec als pressupostos de la Generalitat de Catalunya, excepte en els casos de línies d'ajut o programes la normativa reguladora dels quals estableix un òrgan específic de participació dels ens locals com a tràmit previ a la resolució corresponent.
En aquests casos, és suficient informar la Comissió de Cooperació Local de les subvencions atorgades.
c) Formular el projecte de pla director i els programes d'execució i informar prèviament de les modificacions d'aquests programes.
d) Exercir les funcions previstes per a les comissions provincials de col·laboració de l'Estat amb les corporacions locals de Catalunya i emetre l'informe preceptiu en relació amb la cooperació econòmica de l'Estat.
e) Les altres funcions que li atribueixi la legislació de la Generalitat en matèria d'inversions en obres i serveis de competència municipal.
La Comissió de Cooperació Local està integrada per les persones membres següents:
3.1 Vint-i-quatre persones en representació de l'Administració de la Generalitat, que són:
a) La persona titular del departament competent en matèria d'Administració local, que n'ocupa la presidència.
b) El director o la directora general d'Administració Local, que n'ocupa la vicepresidència.
c) El secretari o la secretària general del departament competent en matèria d'Administració local.
d) Els delegats o les delegades territorials del Govern de la Generalitat.
e) Una persona, amb rang de secretari o secretària general o de director o directora general, en representació de cadascun dels departaments de la Generalitat, a excepció dels departaments competents en matèria d'economia i d'agricultura, els quals, ateses les seves actuals competències en coneixement i desenvolupament rural, en tindran dues.
3.2 Vint-i-quatre persones en representació dels ens locals, que són:
a) Els presidents o presidentes de les diputacions de Catalunya.
b) Setze persones en representació dels municipis i quatre persones en representació de les comarques, proposades per les entitats municipalistes més representatives.
4.1 Els membres de la Comissió són nomenats per la persona titular del departament competent en matèria d'Administració local, a proposta dels que han de designar-los.
Es nomenen un titular i un suplent, per tal que el substitueixi en els casos d'absència, de vacant, de malaltia o per qualsevol altra causa justificada.
4.2 Les persones en representació dels ens locals de Catalunya es renovaran després de cada elecció municipal, o quan així ho proposin les organitzacions associatives que han de designar-les.
4.3 Es tendirà a assolir la paritat de gènere mitjançant la presència equilibrada de dones i homes en la composició de la Comissió.
5.1 Els membres de la Comissió tenen el deure d'assistir a les reunions del Ple o de les ponències a les quals pertanyin.
Quan, per causa justificada, no hi puguin assistir, ho hauran de comunicar a la Secretaria de la Comissió.
5.2 Els membres de la Comissió tenen dret a consultar en qualsevol moment els expedients en tràmit davant la Comissió.
Tenen l'obligació de guardar secret sobre els temes i els assumptes que conegui la Comissió fins que s'hagi fet públic l'acord corresponent.
5.3 El càrrec de membre de la Comissió no és retribuït.
No obstant això, es podran percebre dietes i indemnitzacions per l'assistència a les reunions de la Comissió i per la realització de treballs que requereixin una dedicació especial.
Correspon a la persona que exerceix la presidència:
b) Convocar les sessions i fixar l'ordre del dia.
c) Presidir les sessions, moderar els debats i suspendre'ls per causes justificades.
d) Dirimir amb el vot de qualitat els empats en les votacions.
f) Exercir les altres funcions que siguin inherents al càrrec.
Correspon a la persona que exerceix la vicepresidència substituir la presidència en cas de vacant, absència o malaltia, així com col·laborar en l'exercici de les funcions que pertoquin a la presidència.
8.1 Correspon a la persona que exerceix la secretaria de la Comissió:
a) Assistir a les reunions de la Comissió amb veu i sense vot.
b) Preparar els assumptes que s'hagin d'incloure en l'ordre del dia de les sessions que hagi de celebrar la Comissió.
c) Assistir la presidència per a la realització de la corresponent convocatòria de les sessions.
d) Custodiar els expedients dels assumptes inclosos en l'ordre del dia i tenir-los a disposició dels membres de la Comissió.
e) Estendre les actes de cada sessió i donar fe dels acords adoptats.
f) Emetre informes sobre els assumptes que se sotmetin a discussió.
8.2 El subdirector o subdirectora general de Cooperació Local de la Direcció General d'Administració Local actuarà com a secretari o secretària de la Comissió.
9.1 La Comissió actua en Ple, sens perjudici de poder distribuir el treball preparatori en ponències conjuntes paritàries, d'àmbit territorial o específic, d'acord amb les normes de funcionament i règim intern.
9.2 Correspon al Ple adoptar els acords definitius de la Comissió, respecte de les funcions assenyalades a l'article 2 d'aquest Decret, a proposta, si escau, de les ponències.
També li correspon aprovar les normes específiques de funcionament i règim intern.
10.1 La Comissió es reunirà amb una periodicitat com a mínim anual i, en tot cas, quan la convoqui la persona que n'exerceix la presidència a iniciativa pròpia o a petició d'un terç dels seus membres.
10.2 Per a la constitució vàlida de l'òrgan en primera convocatòria, als efectes de la realització de sessions i deliberacions i de la presa d'acords, cal la presència de les persones titulars de la presidència i de la secretaria, o, si escau, dels qui les substitueixin, i la de la meitat, com a mínim, dels seus membres.
Si no s'assoleix aquest quòrum, la Comissió es pot constituir, en segona convocatòria, una hora després, sempre que hi assisteixi una tercera part dels seus membres, com a mínim.
En tots dos casos han de ser presents persones en representació de les dues administracions.
10.3 El funcionament, les comunicacions i la documentació corresponents es poden realitzar de manera presencial, a distància o mixta, i mitjançant qualsevol suport, sempre que així es determini per les normes específiques de funcionament i règim intern de la Comissió, de conformitat amb el que estableix la Llei 26/2010, de 3 d'agost, de règim jurídic i de procediment de les administracions públiques de Catalunya.
11.1 Les convocatòries, amb l'expressió de l'ordre del dia, seran signades per les persones que exerceixen la presidència o la vicepresidència i cursades per la secretaria, amb una antelació mínima de sis dies, llevat del cas d'urgència apreciada pel president o presidenta, que s'ha de fer constar a la convocatòria i ratificar posteriorment pel Ple.
11.2 La convocatòria de la sessió de la Comissió s'ha de fer preferentment per mitjans electrònics i ha d'anar acompanyada de la documentació necessària per a la deliberació i l'adopció d'acords, sens perjudici que aquesta documentació estigui disponible en un lloc web, d'accés restringit, del qual s'ha de garantir l'accessibilitat i la seguretat.
12.1 Les sessions de la Comissió poden ser presencials, a distància o mixtes, segons acordin els membres en el Ple.
12.2 Amb independència dels mitjans utilitzats, s'ha de garantir el dret dels membres de la Comissió a participar en les sessions, i també la possibilitat de defensar i de contrastar llurs posicions respectives, la formació de la voluntat col·legiada i el manteniment del quòrum de constitució.
12.3 A tots els efectes, el lloc de les sessions desenvolupades a distància és la seu de la Comissió.
12.4 Només poden ser tractats els assumptes que figuren en l'ordre del dia, llevat que hi siguin presents tots els membres de la Comissió i es declari la urgència de l'assumpte amb el vot favorable de la majoria absoluta.
13.1 Els acords de la Comissió s'adopten per majoria simple.
13.2 Els membres que discrepen de l'acord majoritari poden formular un vot particular per escrit en el termini de setanta-dues hores, el qual s'ha d'incorporar al text de l'acord.
14.1 S'estendrà una acta de les reunions de la Comissió, en la qual s'han de fer constar les persones assistents, l'ordre del dia de la reunió, el lloc i el temps en què s'ha efectuat, els punts principals de les deliberacions, el contingut dels acords adoptats, el sentit dels vots i, si un membre ho demana, una explicació succinta del seu parer.
14.2 El secretari o secretària, amb el vistiplau del president o presidenta, ha de signar l'acta, que s'ha d'aprovar en la mateixa reunió o en la següent.
El secretari o secretària pot emetre vàlidament certificats sobre els acords específics que s'hi hagin adoptat, sens perjudici de l'aprovació ulterior de l'acta, i hi ha de fer constar expressament aquesta circumstància.
14.3 Els vocals han de poder accedir a les actes en format electrònic per consultar-hi el contingut dels acords adoptats.
Es deroguen el Decret 112/1988, de 5 de maig, pel qual es regulen la composició, l'organització i les funcions de la Comissió de Cooperació Local de Catalunya; el Decret 7/1992, de 7 de gener, de modificació del Decret 112/1988, de 5 de maig, per substitució d'un membre representant de l'Administració de la Generalitat a la Comissió de Cooperació Local de Catalunya; el Decret 49/1993, de 23 de febrer, pel qual s'atribueixen funcions a la Comissió de Cooperació Local de Catalunya i la Direcció General d'Administració Local en matèria de cooperació i col·laboració amb les corporacions locals; el Decret 159/2001, de 12 de juny, de modificació del Decret 112/1988, de 5 de maig, pel qual es regulen la composició, l'organització i les funcions de la Comissió de Cooperació Local de Catalunya, i el Reglament de funcionament i règim interior de la Comissió de Cooperació Local de Catalunya.
Es deroga l'article 2 del Decret 3/2007, de 9 de gener, de modificació parcial de la composició de la Comissió de Govern Local de Catalunya i de la Comissió de Cooperació Local de Catalunya.
Es deroga l'article 2 del Decret 303/2011, de 29 de març, de modificació parcial de la composició de la Comissió de Govern Local de Catalunya, de la Comissió de Cooperació Local de Catalunya i de la Comissió de Delimitació Territorial.
S'autoritza la persona titular del departament competent en matèria d'Administració local a efectuar per mitjà d'una ordre les futures adaptacions que resultin necessàries en la composició dels òrgans de la Comissió de Cooperació Local com a conseqüència de l'aprovació de decrets de reestructuració i/o de reorganització dels òrgans, departaments o organismes de l'Administració de la Generalitat.
En el supòsit que l'aprovació dels decrets de reestructuració i/o de reorganització a què fa referència el paràgraf anterior impliqui un increment o una disminució del nombre de departaments, es podrà modificar el nombre de representants a què fa referència l'article 3, garantint una representació paritària.